Projektas 


LIETUVOS RESPUBLIKOS
PAKUOČIŲ IR PAKUOČIŲ ATLIEKŲ TVARKYMO
ĮSTATYMO NR. IX-517 PAPILDYMO 83 STRAIPSNIU 
ĮSTATYMAS

2023  m.                        d. Nr.
Vilnius


1 straipsnis. Įstatymo papildymas 83 straipsniu
Papildyti Įstatymą 83 straipsniu:
„83 straipsnis. Draudimas viešojo maitinimo vietose neatlygintinai dalyti maisto ir gėrimų vienkartinę pakuotę ir daugkartinių pakuočių, kaip alternatyvos, pateikimas	
1. Viešojo maitinimo vietose draudžiama neatlygintinai dalyti gėrimų vienkartinę pakuotę.
2. Viešojo maitinimo vietose, vartojimui vietoje, kaip alternatyva 1 dalyje nurodytoms vienkartinėms gėrimų pakuotėms turi būti pateikiama neatlygintinai daugkartinė gėrimų pakuotė (išskyrus, kai tokiai pakuotei taikomas užstatas). 
3. Viešojo maitinimo vietose draudžiama neatlygintinai dalyti maisto vienkartinę pakuotę.
4. Viešojo maitinimo vietose, vartojimui vietoje, kaip alternatyva 3 dalyje nurodytoms vienkartinėms maisto pakuotėms turi būti pateikiama neatlygintinai daugkartinė maisto pakuotė (išskyrus, kai tokiai pakuotei taikomas užstatas). 
5. Reikalavimai, nurodyti šiame straipsnio 1 ir 2 dalyse netaikomi gėrimų pakuotėms, į kurias individualiam vartojimui skirtas gėrimas supakuotas gamybos linijoje, o po to gabenamas į prekybos vietą, esančią ne gamintojo gamybos vietoje ar sandėlyje.
6. Reikalavimai, nurodyti šio straipsnio 3 ir 4 dalyse netaikomi maisto pakuotėms, į kurias individualiam vartojimui skirtas maistas supakuotas gamybos linijoje, o po to gabenamas į prekybos vietą, esančią ne gamintojo gamybos vietoje ar sandėlyje.“

2 straipsnis. Įstatymo įsigaliojimas
Šio įstatymo 1 straipsnio 1, 2 ir 5 dalys įsigalioja 2024 m. sausio 1 d.
Šio įstatymo 1 straipsnio 3, 4 ir 6 dalys įsigalioja 2025 m. sausio 1 d.



Skelbiu šį Lietuvos Respublikos Seimo priimtą įstatymą.

